  Майя Бывальцева Иж тыметысь юон вулэн ӟечлыкез умойгес луиз. Умой пала воштӥськонъёс вань шӧмызъя, зынызъя но дунлыкезъя. Удмуртиысь кивалтэтлэн тӧроезлэн воштӥсезлэсь ужзэ быдэсъясь Рафис Касимов дорын ортчем кенешонын со сярысь вераз «Ижводоканаллэн» кивалтӥсез Владимир Пискайкин. Солэн верамезъя, тыметын лызо-вож вутурынъёс 40 процентлы кулэсмизы. Озьы ик ӧжытгес пусъемын алюминийлэн адямиез шугомытӥсь кылемез, кортлэн люкаськемез 7,2 процентысен 5,8 процентозь, со ву но шуныт сётон гумыосты выльдонлэн емышез. Фитопланктонэз ӝегатон 95-ысен 99,8 процентозь ӝутэмын. Ваньмыз со выль реагентъёсты кутонлэн пайдалыкез. Выль технологиосты кутыны предприятие аслэсьтыз коньдонзэ висъя. Вулы кунъя тужгес пичи луись тарифъёсты но соосты 2017-тӥ ар шорозь будэтыны лэзьымтэез лыдэ басьтыса, элькунысь дыкужымъя, жилищно-коммунальной возёсъя но тарифъёсты кун ласянь радъянъя министерствоез «Ижводоканаллы» юрттыны амалъёс шедьтыны куризы. Ӵектэмын выль реагентъёс понна компенсаци тырыны но пунэме кылем управляющий компаниосын ужын юрттэм сётыны луонлыкъёсты эскерыны. Предприятилэн ыстэм муртъёсыз юон вуэз чылкытатонлэсь пайдалыксэ будэтон сярысь веразы. Али эскерон вылысь одӥг выль амал кутӥське. Вуэз чылкытатонын тужгес умоез радлык валамын луиз ке, сое котькытын кутозы. Со вуэз дасянъя «Пруд-Ижевск» станцилэсь ужан азинлыксэ кык поллэсь ятырлы будэтыны но Кам шурысь дуно вуэз басьтонэз кулэстыны луонлык сётоз. Тегъёс: Мерлык Ижкар Ижводоканал Удмуртия тымет  